Anexa la H.C.L. nr. 1
REGULAMENT PENTRU APROBAREA TARIFELOR ŞI A CONDIŢIILOR DE DESFĂŞURARE A ACTIVITĂŢILOR SEZONIERE CU CARACTER RECREATIV ÎN PARCURILE ŞI GRĂDINA ZOOLOGICĂ DIN MUNICIPIUL TIMIŞOARA
CAP.I 

NORME GENERALE

          Art.1 
a) Prezentul regulament stabileşte cadrul unitar pentru organizarea, autorizarea şi desfăşurarea activităţilor cu caracter recreativ, sezoniere şi ocazionale în parcurile şi Grădina Zoologică din Municipiul Timişoara, precum şi tarifele percepute pentru desfăşurarea acestora.
b) Prin activităţi recreative în parcuri şi Grădina Zoologică, în sensul prezentei hotărâri, se înţeleg activităţile cuprinse în nomenclatorul din prezenta Anexă precum şi prestarea anumitor servicii destinate recreerii vizitatorilor, pe o perioadă determinată de timp.
c) Prevederile prezentului regulament se aplică: organizaţiilor fără scop lucrativ, agenţilor economici – persoane fizice autorizate, persoanelor juridice, întreprinderilor individuale şi familiale care desfăşoară activităţi sociale, sportive, recreative sau prestează servicii către populaţie: producătorilor direcţi, comercianţilor, organizaţiilor şi fundaţiilor, instituţiilor publice, etc, în parcurile şi Grădina Zoologică din Municipiul Timişoara.
Art.2 Activităţile cu caracter recreativ, sezoniere şi ocazionale din parcuri şi Grădina Zoologică din Municipiul Timişoara se desfăşoară de către agenţii economici, societăţi comerciale, persoane fizice autorizate şi asociaţii familiale, în baza avizului emis, cu respectarea prevederilor din prezentul regulament. Avizul pentru desfăşurarea activităţilor recreative în parcuri şi Grădina Zoologică se eliberează de către Primăria Municipiului Timişoara - Biroul Autorizare Activităţi  Comerciale. Pentru fiecare tip de activitate desfăşurată în interiorul parcurilor şi a Grădinii Zoologice, se va solicita avizul Direcţiei de Mediu.
Art.3 Poziţionarea amplasamentelor pentru desfăşurarea activităţilor recreative pe o durată determinată de timp în parcuri şi Grădina Zoologică, va fi realizată de către Direcţia de Mediu. Perimetrul locaţiei va fi marcat vizibil şi respectat cu stricteţe de către reprezentanţii societăţii şi de către utilizatori.  
Art.4 Desfăşurarea activităţilor recreative în parcuri şi Grădina Zoologică fără aviz de funcţionare emis de Primăria Municipiului Timişoara sau cu încălcarea menţiunilor acestuia se sancţionează conform prevederilor legale, cu sancţionarea contravenţională a operatorului economic cât şi retragerea avizului de către emitent.
Art.5  Agenţilor  economici,  asociaţiilor  familiale  şi  persoanelor  fizice autorizate care au debite neachitate sau amenzi contravenţionale, nu li se vor mai elibera avize de funcţionare până la achitarea tuturor obligaţiilor financiare faţă de Primăria Timişoara.
Art.6 În cazul în care se constată amplasarea pe domeniul public de mobilier stradal neautorizat, acesta va fi ridicat deîndată şi necondiţionat, prin măsuri administrative. Construcţiile neautorizate pe spaţiile verzi se demolează şi terenul se aduce la starea iniţială, cheltuielile totale pentru efectuarea acestor lucrări fiind suportate de proprietarul construcţiei.

Art.7 Avizul  de  funcţionare  pentru  activităţile comerciale în parcuri şi Grădina Zoologică se eliberează cu plata anticipată a taxelor aferente. 
Art.8 Contravenţiile prevăzute în prezentul regulament se constată şi se sancţionează de către persoanele împuternicite de Primar şi de către personalul Poliţiei Locale.
CAP.II 
OBLIGAŢIILE OPERATORILOR ECONOMICI CARE DESFĂŞOARĂ ACTIVITĂŢI ÎN PARCURILE ŞI GRĂDINA ZOOLOGICĂ DE PE  RAZA MUNICIPIULUI TIMIŞOARA
Art. 9  Comercianţii care desfăşoară activităţi comerciale în scop recreativ în parcuri şi Gradina Zoologică au urmatoarele obligaţii:
1. Să  desfăşoare activităţi în scop recreativ, în mod civilizat, cu respectarea normelor privind:
a) igiena şi sănătatea publică;
b) protecţia consumatorilor;
c) provenienţa şi calitatea mărfurilor;
d) utilizarea mijloacelor de cântărire autorizate;
e) liniştea şi ordinea publică;
f) protecţia muncii.
2. Să respecte următoarele cerinţe privind activitatea la punctul de lucru autorizat:
a) să afişeze datele de identificare ale operatorului economic şi numărul autorizaţiei de funcţionare ;
b) să asigure expunerea estetică a produselor şi afişarea în mod vizibil a preţurilor;
c) să utilizeze personal calificat pentru activităţile pe care le desfăşoară în parcuri şi Grădina Zoologică. 

3. Să utilizeze, dacă este cazul mobilierul stabilit prin avizul de funcţionare, cu respectarea suprafeţei autorizate. 
4. Să   asigure   condiţii   corespunzătoare   pentru   expunerea   , protejarea şi păstrarea mărfurilor ;
5. Să  respecte  ordinea,  liniştea  publică  şi  curăţenia  în  perimetrul amplasamentului şi să nu creeze disconfort riveranilor;
6. Să asigure şi să impună personalului de deservire:
a) echipament   de   protecţie   sanitară   şi   ecuson   cu   date   de identificare ;
b) personalul de deservire să deţină documente de identificare şi carnetul de sănătate (în cazul produselor alimentare).
7. Să deţină la punctele de lucru documente privind:
a) actele societăţii comerciale (autorizaţie P.F. sau certificat de înregistrare fiscală) ;
b) verificarea metrologică a mijloacelor de cântărire utilizate (dacă este cazul);
c) documente de identitate a reprezentantului operatorului economic şi carnetul de sănătate.
8. Să respecte orarul de funcţionare aprobat de Primăria Municipiului Timişoara.
9. Solicitanţii acelor activităţi recreative care implică folosirea anumitor echipamente supuse autorizării în functionare de către C.N.C.I.R, vor prezenta la data depunerii documentaţiei pentru obţinerea avizului şi această autorizaţie în termen de valabilitate. De asemenea vor răspunde direct şi nemijlocit de siguranţa şi integritatea fizică a utilizatorilor.
Art. 10  Pentru protecţia şi conservarea spaţiilor verzi, operatorii economici care desfăşoară activităţi în parcuri şi Grădina Zoologică au următoarele obligaţii:

a) să nu arunce niciun fel de deşeuri pe teritoriul spaţiilor verzi;

b) să respecte regulile de apărare împotriva incendiilor pe spaţiile verzi;

c) să nu producă tăieri neautorizate sau vătămări ale arborilor şi arbuştilor, deteriorări ale aranjamentelor florale şi ale gazonului, distrugeri ale muşuroaielor naturale, cuiburilor de păsări şi adăposturilor de animale, ale construcţiilor şi instalaţiilor utilitare şi ornamentale existente pe spaţiile verzi;

d) să nu ocupe cu construcţii provizorii spaţiile verzi;

e) să nu ocupe cu construcţii permanente spaţiile verzi;

f) să coopereze cu autorităţiile teritoriale şi centrale pentru protecţia mediului, cu autorităţile centrale pentru amenajarea teritoriului şi cu autorităţile administraţiei publice locale la toate lucrările preconizate în spaţiile verzi 
g) să nu diminueze suprafeţele spaţiilor verzi.

   CAP. III
NOMENCLATORUL ACTIVITǍŢILOR CU CARACTER RECREATIV ŞI OCAZIONAL CARE SE POT DESFǍŞURA ÎN PARCURI ŞI GRĂDINA ZOOLOGICĂ DIN MUNICIPIUL TIMIŞOARA
Art.11  Activităţi şi servici care se pot desfăşura în parcuri şi Grădina Zoologică:
a) răcoritoare, îngheţată, produse preambalate, cafea, etc, distribuite din vehicule comerciale autorizate conform conditiilor prevăzute în HCL 110/2016.
b) vată de zahăr, popcorn produse în aparate speciale la faţa locului.
c) activităţi de “facepainting” (pictură pe faţă) şi /sau activităţi creative de pictură, artă grafică, desen cu nisip colorat, confecţionare de jucării şi decoraţiuni.

d) olărit, modelaj, pictură pe lut, sculptură.
e) activităţi cu baloane şi jocuri cu clovni.
f) plimbări cu biciclete, vehicule tip carturi cu pedale, masinuţe electrice cu acumulatori pentru copii.
g) activităţi nautice ( plimbări cu barca ), navomodelism.
h) activităţi cu echipamente de agrement fixe, omologate, acţionate electric sau cu alte surse de energie, cu funcţionare pe bază de jetoane şi care să fie poziţionate pe postamentele solide existente.
CAP.IV
AMPLASAMENTELE PENTRU DESFĂŞURAREA ACTIVITĂŢILOR RECREATIVE SEZONIERE LA CARE SE REFERĂ PREZENTUL REGULAMENT
Art.12 Activităţile sezoniere destinate recreerii vizitatorilor se pot desfăşura în toate parcurile şi Grădina Zoologică de pe raza Municipiului Timişoara.
Art.13 Poziţionarea amplasamentelor pentru desfăşurarea activităţilor în tóate parcurile de pe raza Municipiului Timişoara şi în Grădina Zoologică vor fi realizate de către Direcţia de Mediu a Primăriei Municipiului Timişoara, în funcţie de specificul fiecărei activităţi recreative în parte.
Art.14 Activitatea recreativă în toate parcurile şi Grădina Zoologică din Municipiul Timişoara se desfăşoară de către agenţii economici în baza avizului pentru desfăşurarea activităţilor recreative emis la cererea acestora, cu respectarea prevederilor prezentului regulament. Desfăşurarea activităţilor recreative nu se poate realiza fără avizul emis de Primăria Municipiului Timişoara sau cu încălcarea menţiunilor din acesta. În cazul nerespectării menţiunilor din aviz acesta va fi retras definitiv.
Art.15 Pentru toate activităţile enumerate mai sus, Primăria Municipiului Timişoara nu asigură utilităţi (curent electric, apă curentă sau canalizare).
.
CAP.V
CONTRAVENŢIILE PRIVIND ACTIVITĂŢILE COMERCIALE ÎN PARCURI ŞI LOCURI DE JOACĂ ÎN MUNICIPIULUI TIMIŞOARA
Art.16 Constituie contravenţie şi se sancţionează cu amendă cuprinsă între
300-1500 LEI următoarele fapte :
1. Distribuirea oricăror produse fără aviz pentru desfăşurarea activităţilor recreative în parcuri sau fără respectarea menţiunilor din acesta;
2. Utilizarea   altui   mobilier   stradal   decât   cel   stabilit   de   Primăria
Municipiului Timişoara;
3. Neafişarea datelor de identificare ale agentului economic, asociaţiei
familiale şi persoanelor fizice ;
4. Neefectuarea salubrizării permanente a amplasamentului ocupat ;
5. Prepararea  în  aer  liber  a  alimentelor,  în  zonele  interzise  prin prezentul regulament.
Art.17 Constituie contravenţie şi se sancţionează cu amendă cuprinsă între 100-200 lei pentru persoane fizice si între 1000-10000 lei pentru persoane juridice următoarele fapte :

1. Folosirea neautorizată a terenurilor cu spaţii verzi;

2. Aruncarea pe spaţiile verzi de mase plastice, hârtii, sticle, resturi animaliere, deşeuri menajere şi orice alte deşeuri;
3. Deteriorarea spaţiilor verzi în urma incendiilor sau a comportării iresponsabile cu focul;

4. Distrugerea sau deteriorarea drumurilor, aleilor, sistemelor de drenaj, instalaţiilor tehnice şi inginereşti din spaţiile verzi;

Art.18 Constituie contravenţie şi se sancţionează cu amendă cuprinsă între 200-1000 lei pentru persoane fizice si între 1000-5000 lei pentru persoane juridice următoarele fapte :

1. Nerespectarea cerinţelor privind proiectarea, construirea şi darea în exploatare a obiectivelor în spaţiile verzi;

2. Desfăşurarea neautorizată a activităţilor recreative sau de agrement pe spaţiile verzi;

3. Ocuparea nelegitimă a terenurilor cu spaţii verzi;

4. Distrugerea spaţiilor verzi prin poluare cu ape reziduale, chimicale, deşeuri de producţie, produse petroliere sau alte substanţe nocive.
Art.19 Contravenţiile prevăzute în prezentul regulament se constată şi se sancţionează de către persoanele împuternicite de Primar sau de personalul Poliţiei Locale.

Prevederile prezentului Regulament se completează cu dispoziţiile nr. 2/2001 privind regimul juridic al contravenţiilor.

CAP.VI 
            Art.20: Tarifele pentru desfăşurarea de activităţi recreative şi de agrement sezoniere cu caracter recreativ  în parcuri şi Grădina Zoologică:
       a. vehicule pentru distribuirea de răcoritoare, îngheţată, produse preambalate, cafea, etc: 500 lei/lună;
       b. aparate pentru fabricare vată de zahăr, popcorn: 500 lei/lună;
       c. mese, scaune, umbrele, pentru activităţi de "face painting" (pictură pe faţă) şi/sau activităţi creative de pictură, artă grafică, desen cu nisip colorat, confecţionare de jucării şi decoraţii: 500 lei/lună;
       d. mobilier pentru olărit, modelaj, pictura pe lut, sculptură, etc.: 1000 lei/lună;
       e. butelii cu gaz pentru comercializarea de baloane şi jocuri cu clovni: 500 lei/lună;
       f. plimbări cu biciclete, vehicule tip carturi cu pedale, maşinuţe electrice cu acumulatori pentru copii: 3 lei/mp/zi;
       g. ponton pentru activităţi nautice (plimbări cu barca) şi de navomodelism: 2 lei/mp/zi;
       h. activităţi cu echipamente de agrement fixe, omologate, acţionate electric sau cu alte surse de energie, cu funcţionare pe bază de jetoane şi care să fie poziţionate pe postamentele solide existente: 3 lei/mp/zi
CAP. VII. 

CADRUL LEGAL GENERAL DE REGLEMENTARE A DOMENIULUI:

Art.21 Activităţile în zonele publice sunt reglementate prin:

Legea nr. 215/2001- privind administraţia publică locală;
Legea nr. 650/2002 – pentru aprobarea OG nr. 99/2000 privind comercializarea produselor şi serviciilor de piaţă;
H.G. nr. 333/2003 pentru aprobarea Normelor Metodologice de aplicare a O.G. nr. 99/2000 privind comercializarea produselor şi serviciilor de piaţă;
H.G. nr. 955/2004 – pentru aprobarea reglementărilor cadru de aplicare a O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local;
Legea nr. 12/1990 privind protejarea populaţiei împotriva unor activităţi ilicite;

Legea nr. 571/2003 privind Codul fiscal;

O.G. 92/2003 privind Codul de procedură fiscală;

O.G. nr. 2/2001 privind regimul juridic al contravenţiilor;

H.G. 584/2001 privind amplasarea unor obiecte de mobilier urban;

H.G. nr. 348/2004 privind executarea comerţului cu produse şi servicii de piată în unele zone publice;
H.C.L. 110/2016 pentru modificarea Regulamentului privind condiţiile de desfăşurare a activităţilor comerciale şi de prestări servicii pe raza Municipiului Timişoara, aprobat prin Hotărârea Consiliului Local al Municipiului Timişoara nr.538/2015 şi a Regulamentului privind condiţiile de desfăşurare a activităţilor de comerţ stradal aprobat prin Hotărârea Consiliului Local al Municipiului Timişoara nr.139/2011.
Legea 24/15.01.2007 , republicată şi actualizată, privind reglementarea şi administrarea spaţiilor verzi din intravilanul localităţilor.

Legea nr. 47/19.03.2012 pentru modificarea şi completarea  Legii 24/15.01.2007 privind reglementarea şi administrarea spaţiilor verzi din intravilanul localităţilor.

